Eduard, Ronen și Kiara

Fiecare reuşită începe cu decizia de a încerca. Gail Devers

Eduard, Ronen si Kiara sunt trei frați, născuți la data de 03.05.2016, 28.03.2018 şi 22.12.2020, care au început să facă sport de la vârste fragede. În zilele noastre tot mai mulți copii îşi petrec majoritatea timpului în fața televizorului sau pe calculator. Părinții acestor copii le limitează timpul de expunere la acestea şi conținutul la jocuri sau videouri educative. În același timp, se ocupă constant să le ofere alternative sănătoase pentru trup și minte. Au ales activitățile sportive, deoarece ele reprezintă o cale mai plăcută şi mai sănătoasă de a petrece timpul liber. Sportul contribuie la dezvoltarea unor abilități sociale, cum ar fi interacționarea cu alți copii şi adulți.

Copiii învață abilități de comunicare, munca în echipă, leadership, care vor fi benefice atunci când încep şcoala, cariera, dar şi în relațiile cu alte persoane. De asemenea, sportul contribuie la creşterea stimei şi încrederii de sine. Critica constructivă reprezintă o parte esențială în procesul lor de dezvoltare, deoarece învață să accepte critici şi nu doar laude. Copiii vor folosi criticile în favoarea lor, învățând din greșeli. Un alt aspect important ar fi că sportul întăreşte sistemul imunitar. Copiii se îmbolnăvesc mai rar, își dezvoltă musculatura, oasele se întăresc şi, prin intermediul sportului învață cum să aibă un stil de viață sănătos.

Mama celor trei frați, ne mărturisește: “Doresc ca, prin sport, copiii mei să învețe să ia decizii cât mai bune pentru ei, să evite viciile (țigări, droguri, alcool), care pot apărea pe parcurs şi să aleagă un cerc social cu oameni implicaţi în viața sănătoasă, pentru că este foarte important să aibă de unde alege oameni potriviți care vor face parte din viaţa lor”. Roni a început să joace hockey şi polo pe apă de la trei ani și jumătate, iar Edi de la 5 ani. După doi ani au trecut de la polo la natație ca să învețe şi alte tehnici de înot. În anul 2022 au început amândoi să schieze, să joace tenis, kickbox şi şah, iar din 2024 au început să practice dansul. În tot acest timp au participat la turnee de tenis şi de şah în țară, la turnee de hockey în Franța, Cehia şi în diferite oraşe din România.

De asemenea, au participat la diverse turnee de hockey în Ungaria, Bulgaria, Cehia şi România. Edi şi-ar dori să învețe să cânte la un instrument muzical, poate la pian sau la chitară şi îi place foarte mult matematica. La 4 ani a participat la un concurs de desen organizat de biblioteca Octavian Goga din Cluj-Napoca unde s-a clasat printre primii. Amândoi sunt pasionați de citit, de lego şi pe viitor ar dori să meargă la karting.

Le face plăcere să meargă la teatru, cinema şi la diferite ateliere de creație şi STEM. Pe viitor vor continua şi cu alte activități, precum robotică, şoroban și învățarea limbii chineze. „Pare că au multe activități, dar considerăm ca este bine să învețe puțin din toate, ca pe viitor să aibă de unde alege activitatea lor preferată.

Kiara abia a împlinit 3 anişori şi este deja înscrisă la inițiere la hockey”. Cel mai greu lucru pentru părinți în general este să-i motiveze pe copiii lor să nu se lase de sport sau de orice altă activitate atunci când întâmpină vreo dificultate. Copiii trebuie să învețe la un moment dat că orice vis presupune efort, răbdare, perseverență, energie, curaj, timp şi cu paşi mici vor ajunge departe, fiindcă nimic nu se întâmplă peste noapte.

Gabriela Magori

Contents